Лъэпкъым и фIыгъуэхэм ящыщщ
Прохладнэ районым хыхьэ Алътуд къуажэм сыщыщщ. Си ныбжьыр илъэс 83-рэ ирокъу икIи унагъуэ 80 хъу Къэжэрхэ я лъэпкъым сранэхъыжьщ.
Илъэс 61-рэ хъуауэ «Адыгэ псалъэ» газетым срищIэджыкIакIуэщ. АдыгэбзэкIэ республикэм къыщыдэкI газет закъуэр къысIэрымыхьэныр си нэгу къысхущIэгъэхьэркъым. Сэ сызэреплъымкIэ, ар дэтхэнэ зы адыгэ унагъуэми яIэрыхьэу щытын хуейщ.
КIуэ пэтми, газетыр и теплъэкIи, и купщIэкIи йофIакIуэ, зеужь. Псом хуэмыдэу «Адыгэ псалъэр» куэдкIэ нэхъ гъэщIэгъуэн хъуащ цIыху щэджащэ, акъылыфIэ, щIэныгъэ куу зыбгъэдэлъ ХьэфIыцIэ Мухьэмэд редактор нэхъыщхьэу зэрагъэуврэ. Гурэ псэкIэ зыпэрыт Iуэхур зыщIэ, зи IэщIагъэм фIыуэ хэзыщIыкI гупщ абы и нэIэм щIэту лажьэ журналистхэри.
Газетым и напэкIуэцIхэм къыщыбощIэ дуней псом, къэралым, республикэм щекIуэкI щыIэкIэ-псэукIэр, цIыхухэм я зыхэтыкIэ-зэхущытыкIэхэр, къежьэ хабзэхэмрэ законхэмрэ. Дуней псом щикъухьа адыгэхэр зэрыщIэнымкIэ, абыхэм я хъыбарыр зэIэпыхынымкIэ «Адыгэ псалъэ» газетым и мыхьэнэр къыпхуэмылъытэнщ. Къэрал куэдым щыпсэу ди лъэпкъэгъухэм я пщIэр яхъумэжу, адыгэм и цIэр фIыкIэ ягъэIуу зэрыпсэур мы газетым и фIыгъэкIэ къэтщIащ.
ГъащIэм къигъэув упщIэ куэдым я жэуап «Адыгэ псалъэм» щыбогъуэт. Гъэсэныгъэм, щIэныгъэм, узыншагъэм, экономикэм, политикэм, тхыдэм, щэнхабзэм теухуа тхыгъэ купщIафIэхэр сытым дежи итщ абы и напэкIуэцI-хэм. ГъащIэм и унэтIыныгъэ зэмылIэужьыгъуэхэм къыщыхэжаныкIа, ехъулIэныгъэхэр зыIэрызыгъэхьа цIыху гъэщIэгъуэнхэр дегъэцIыху. ЖыпIэнурамэ, сабийри балигъри дэзыхьэхын тхыгъэхэр къибгъуэтынущ газетым. Сэ шэч къытесхьэркъым «Адыгэ псалъэр» къэзыцIыхуа дэтхэнэми ар гъащIэ гъусэ пэж зэрыхуэхъум.
Адыгэу зызылъытэж псори къыхузоджэ лъэпкъым и фIыгъуэхэм ящыщ зыуэ къэплъытэ хъуну «Адыгэ псалъэ» газетым Iэ традзэну.
Къэжэр ЛатIиф.
Алътуд къуажэ.
«Адыгэ псалъэм» Iэ тевдзэ
Ди газетым и ныбжьэгъуфIхэ!
Фигу къыдогъэкIыж 2018 гъэм и япэ илъэс ныкъуэм унэм ныфхуахьыну газетхэмрэ журналхэмрэ Iэ щIэдзыныр зэрекIуэкIыр.
Дигазетымилъэсныкъуэм и уасэр сом 815-рэ кIэпIейкIи 10-рэщ.
